Amerikaanse jagter verdedig jag op Cecil, die leeuCecil die leeu Foto: Zimparks, Facebook Die 13-jarige Cecil is vroeër vandeesmaand uit die Hwange Nasionale Park gelok en toe met ’n pyl en boog gekwes. Die jagters het die gewonde leeu twee dae lank gevolg voordat hy uiteindelik doodgeskiet is. Sy vel is verwyder en sy kop as ŉ trofee afgesny. Die jagter is geïdentifiseer as Walter James Palmer, ’n tandarts en ervare trofeejagter. Hy het glo $50 000 betaal om die leeu te skiet. Palmer se tandheelkunde-praktyk se webtuiste en Facebook-profiel is Dinsdag verwyder ná ’n stortvloed kritiek. Foto: Twitter ’n Professionele jagter in Zimbabwe, Theo Bronkhorst, en die grondeienaar Honest Ndlovu word intussen aangekla in verband met die jag. Palmer het intussen in ŉ verklaring sy optrede geregverdig. “Ek het verskeie professionele gidse gehuur en hulle het al die behoorlike permitte verseker. Volgens my kennis was alles omtrent die reis wettig, behoorlik hanteer en uitgevoer. Ek het geen idee gehad dat die leeu wat ek platgetrek het, ’n plaaslike bekende was en deel van ŉ studie was nie.” Volgens Palmer het dit eers later onder sy aandag gekom. “Ek is nog nie deur die owerhede in Zimbabwe of die VSA gekontak oor die situasie nie, maar sal hulle bystaan met enige navrae wat hulle het. Weer eens betreur ek dit dat ŉ aktiwiteit waarvoor ek lief is en verantwoordelik en wettig uitvoer, gelei het tot die dood van die leeu.”